Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 118/13/5506	Martin, 30.8.2013
EEČ : 2-40-200-2013

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno e Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Aj napriek tomu, že dňa 19.09.2012 osobne prevzal výzvu Okresného súdu Žilina, pod sp. zn. XXXXX, na nastúpenie výkonu ochranného psychiatrického liečenia ústavnou formou  do psychiatrickej liečebne Sučany dňom 02.10.2012, ochranné liečenie ktoré mu bolo uložené Uznesením Okresného súdu Žilina, sp. zn. XXXXX z 07.05.2012 v spojení s uznesením Krajského súdu Žilina, sp. zn.  XXXXX zo dňa 15.08.2012, právoplatným 15.08.2012, obvinený výzvu neakceptoval a do liečebne nenastúpil v stanovený termín, výkon liečenia nastúpil až 07.12.2012, kedy  bol do liečebne predvedený policajnou hliadkou, 

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník OO PZ XXXXX - XXXXX uznesením zo dňa 04.03.2013 pod ČVS: XXXXX, podľa § 199 ods. 1 Tr. por. začal trestné stíhanie  a súčasne podľa § 206 ods. 1 Tr. por. vzniesol obvinenie obv. XXXXX, XXXXX XXXXX, pre prečin marenia výkonu úradného rozhodnutia podľa § 348 ods. 1 písm. e/ Trestného zákona.

Obvinený XXXXX vo výsluchu uviedol, že zo skutku sa necíti byť vinný. Na liečenie nenastúpil v stanovenom termíne z rodinných dôvodov, zmaril  by štúdium svojej dcéry  z finančného hľadiska. 

V priebehu vyšetrovania, vzhľadom na pochybnosti o duševnom stave obvineného, boli do konania, na základe príkazu sudcu pre prípravné konanie Okresného súdu XXXXX č. XXXXX zo dňa 26.05.2013, pribratí znalci z odboru psychiatrie, ktorí vo vypracovanom znaleckom posudku záverovali u obvineného závažné psychotické ochorenie  - poruchu s bludmi. Jedná sa o psychózu s paranoidnými  perzekučnými a kverulačnými bludmi v čase sledovanej trestnej činnosti. V čase spáchania trestnej činnosti obvinený nemohol rozpoznať nebezpečenstvo svojho konania pre spoločnosť a nemohol svoje konanie ovládať, jeho schopnosti rozpoznávacie boli v miere podstatnej znížené a ovládacie schopnosti boli v sledovanej dobe vymiznuté. Obvinený nechápe význam a zmysel trestného konania vo všetkých súvislostiach a dôsledkoch. Znalci u obvineného doporučujú pokračovať v  ochrannej psychiatrickej liečbe ambulantnou formou. 

Po vykonaní úkonov potrebných za účelom objasnenia skutkového stavu veci, poverený príslušník PZ v rámci prípravného konania predložila spisový materiál na Okresnú prokuratúru Martin s návrhom na rozhodnutie vo veci. Po preskúmaní návrhu, ako aj na vec sa vzťahujúceho spisového materiálu, konštatujem, že u obvineného XXXXX výsledky vyšetrovania preukazujú,                                     že obvinený nebol v čase činu pre nepríčetnosť trestne zodpovedný.

	Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Nora Podoláková
prokurátorka